  Туспуктэм: Григорий Фомин Анжелика Тихонова корреспондент Пӧсьтолэзьлэн кыкетӥ арнянуналаз Россиын арлы быдэ Чорыгасьлэсь нуналзэ пусъё. Туэ праздник 10-тӥ пӧсьтолэзе тупа. Чорыганы яратӥсьёс Удмуртиын но трос гинэ. Ивортодэтъя «Удмуртия» агентстволэн корреспондентэз куд-огъёсыныз тодматскиз но тодӥз, мар соос понна чорыган. Чорыгась воргоронъёсын нокинэ уд паймыты. Пиосмуртъёс вашкала вакытысен чорыганы яратылӥзы: семьязэс но сюдӥзы, шутэтскизы но. Нош нылкышноос пӧлазы шергес ик пумисько, соос ӵемысь юртъер, нылпиос котырынгес бергало. Озьы ке но, чорыган устолыкен тодмоосыз шедё ик. Пичи Пурга ёросысь Эдэйгуртысь (Бобья-Уча) Альбина Атоваез дядяез (атаез) пичи дырысеныз ик чорыганы дышетӥз. Ӵошен Алнаш ёросысь Варзи-Ятчиысь (отын нылкышно вордӥськиз но будӥз) Варзинка шур дуре, Оӵ дуре ветлылӥзы: я сакен, я калтонэн, я визнанэн чорыг кутылӥзы. « Продлёнкае уг мынӥськы вал, чорыганы кошкисько вал. Дышетскисько умой вал, лучше чорыгало шуисько вал. Озьы, кӧня асме тодӥсько, весь шур дурын » Альбина Атова, чорыгась Нылкышно тодаз вае: одӥг пол озьы чорыгакузы, сизьым арес котыраз, ог 500 граммъем кыныез (язь) кутӥз. Макем бадӟым шумпотон вал со нылаш понна! Визнаны ӵемысь нумырен ветлылӥз, нош атаез соку ик олокыӵе но чыры-пырыосты тодэ вал ини. « Дядяймы лишной мастер вал чорыганы! Со подкормка но, мар но, ымдур буян помадаен буяса но, лэсья вал со вакытэ ик ини, 70-тӥ аръёсы » Альбина Атова, чорыгась Кутэм чорыгзэс котьку но доразы нуллӥзы: семьязы бадӟым вал, я чорыг лым пӧзьтылӥзы, я гурын бадӟым табаын пыжылӥзы. Школаез йылпумъяса, Альбина Атова эм институтын тодон-валан люказ, эмчи луиз. Ужаны Кез ёросысь Чепца каргуртэ келязы. Отын Чупчи шурысь но чорыг кутылыса вуиз. Али нылкышно пенсиын ини, но чорыган мылкыдыз уг кысы. Табере шур дуре быдэс семьяенызы ӵош ветло: кузпалэз, куинь пиосыз, кык кенъёсыз но нунокъёсыз. Визнаны вань кулэ тӥрлыксы вань: визнанъёссы но, пыжзы но, мукет чыры-пырыоссы но. Чорыган сям виразы пыӵамын ини, шуэ кышномурт. « Спортивной интерес но, кыскалоз-а, уз-а, кутод-а, уд-а, собере шутэтскон но. Семьяен но чорыганы мынӥськом ке, нырысь вань ужмес лэсьтӥськом, собере шутэтскыны, чорыганы мынӥськом ини » Альбина Атова, чорыгась Альбина Атова кутэм чорыгеныз Туспуктэм: Альбина Атовалэн архивысьтыз Визнаны Ижкарысь Кузебай Герд нимо йӧскалык гимназиысь ватсаса тодон-валан сётонъя дышетӥсь, «Выль крезьгур» студилэн кивалтӥсез Александр Катков но яратэ. Со но та уже пичи дыръяз кыстӥськиз. Бускель воргоронзы котырысьтыз пиналъёсты олокытӥ но, оломае но возьматъяса нуллылӥз, огпол озьы Пероггуртысь тымет доры вайиз… Со дырысен Александр Катков чорыгась луиз. Гужем, куазь чебер дыръя, оло нуналлы быдэ но Иж тымет доры ветлэ. Со сяна, эшъёсыныз мукет тыметъёсты эскерыны потало. Чорыгъёсты пӧртэм приманкаос вылэ кутыло: пӧзьтэм йыды кеньыр, нумыр, опарыш, ыльнянь, кукуруза, чибинь нумыр. Марзэ ке лавкаысь басьто, марзэ ке асьсэос пӧрало, бичало. « Мон яратӥсько пӧртэм тыметъёсты эскерыны: кытын кызьы кыска, кыӵе приманка тупа, кыӵе чорыг сюре. Но сьӧсь чорыгъёсты, тани чипеез, кутылыны кышкасько. Курдыт. Мон лучше карасьёсты, карпъёсты кутыло. Пичиоссэ лэзисько, кикурлэсь бадӟымъёссэ доре нуисько » Александр Катков, чорыгась Та дырлы тужгес бадӟымез кутэм чорыгез кык килограмм котыр вал – 30 сантиметр кузьдалаем карп. Кутэм чорыгзэ анай-атайёсызлы, эшъёсызлы, тодмоосызлы люкылэ. Нош эшшо араз кык пол уж дураз чорыг лым сиён ортчытъя. Йӧскалык гимназиын вань ужасьёсты куноятэ. Табере шыдэн жӧк сьӧры люкаськон ӟеч сям луиз ини. « Вордӥськем нуналам но дышетскон ар кутскыку уха пӧзьтӥсько. Школаысь пӧраськисьмылы вазиськисько, со мыным юрттэ. Туж ческыт пӧрме! Мон пӧртэм чорыг ватсаны тыршисько: лымыз зумыт, ческыт мед луоз шуыса, ас кутэме вӧзы хищнойзэ но зарезьын улӥсьсэ басьтӥсько. Турын-куар, сугон, ӵуж кушман, картофка, курегпуз ватсасько. Ваньзэсты, кин ужа, куноятӥсько. Соос мыным тодам вайытыло ини: "Александр, ку уха сиём?" » Александр Катков, чорыгась Александр Катков пусъе, визнаны со чорыглы шуыса уг ветлы, нырысь ик шутэтскыны, чылкыт омырен шоканы, инкуазьысь кужым басьтыны. Соин ик семьяез но сыӵе яратонэз понна уг алы. Александр Катков тымет дорын Туспуктэм: Александр Катковлэн архивысьтыз « Семьяе тунсыкъяськонэ шоры туж умой учке: адӟо, мыло-кыдо, гань-гань бертӥсько шуыса. Со сыӵе умой шутэтскон, куке жадиськод, тужгес но куке тон творческой адями но вис карытэк ужаськод. Чорыган мон понна – со лулме веськатон » Александр Катков, чорыгась Удмурт нылпиослы «Кизили» журналлэн валтӥсь редакторез Юргис Алексеевез чорыган удысэн агаез тодматӥз. « Езлэсь гинэ мыным курик лэсьтӥзы, самодельной. Сьӧразы куриськи-а, мар-а меда, уг тодӥськы ни созэ. Чорыг кутӥм. Но со уг бышкалскы вал, самодельной гинэ курик вал бере » Юргис Алексеев, чорыгась Ӵапак со бере ик Юргис Алексеев чорыганэн «висьыны» кутскиз. Вожъяськыса учкылӥз, шуэ, бадӟым шуръёс вӧзын улӥсьёс шоры, уго асьсэ гуртазы тыметсы вылэм ке но, чорыгтэм. Озьы ке но, 12 аресъем пияш киоссэ лэзьымтэ, тыметазы палэнысь чорыг нуллыны кутскем. « Мукет гуртъёсысь нуллӥсько вал. Пичиоссэ но, бадӟымъёссэ но, кудзэ жаль ӧвӧл лэзьыны. Лэзьылӥ, лэзьылӥ но, улӟиз, пӧрмиз. Нырысь калыклы вератэк улӥ. Озьы, Башкириын, Янаул ёросын нырысь Ныркан гуртме чорыго кари, собере бигер гуртэ, Сандугаче, выжим улыны. Отын но тымет дорын улӥсько вал, но чорыгез ӧй вал, палэнысь нуллыса чорыго кари прудме. И калык ветлыны кутскиз чорыганы! » Юргис Алексеев, чорыгась Озьы ке но, воргорон ассэ рос-прос чорыгасен уг лыдъя. Адямиос арнялы быдэ ветло, со уг, шуэ, соин ик моторен пыж басьтонлэсь но кулэлыксэ уг адӟы, нош мукет кулэ арбериосыз ваньмыз вань. Юргис Алексеев но кутэм чорыгъёсыз Туспуктэм: Юргис Алексеевлэн архивысьтыз Сюлэмызъягес толалтэ чипейёсты кутылыны – одӥгез тужгес бадӟымез кутэм чорыгез но 3,5 килограмм котыр кыскись чипей луиз. Со понна эшъёсыныз Кам дуре ветлылэ. Палатка пукто, отын ик уйзэ но ортчыто. Чорыгакуз уг но кынмы шуыса пусъе. « Тани пӧзь, перчатки басьтӥсько но, мон сое кисыысь уг ик поттаськы, киосы но уг кынмо » Юргис Алексеев, чорыгась Кутэм чорыгзэ пӧртэм сямен пӧраса, быдэс семьязэ утялтэ. « Огпормаоссэ куасьтӥсько. Чипейёслэсь котлет лэсьтӥсько. Сӥльзэ гинэ басьясько но парсь кӧй ватсасько, мясорубка пыр поттӥсько, сугон ватсасько, сэре сыӵе котлет туж ческыт пӧрме чипей сӥльлэсь! Мукетъёссэ жарить карисько. Нош куасьтэмъёсыз сема интыын кошко » Юргис Алексеев, чорыгась Александр Катков сямен ик, Юргис Алексеев пусъе, чорыган со понна – шутэтскон. « Кин кызьы шутэтске, мынам йыры шутэтске кадь потэ чорыгаку. Мон инкуазез яратӥсько. Мон асме инкуазьлэн нылпиеныз лыдъясько » Юргис Алексеев, чорыгась Тегъёс: чорыган чорыг Мерлык Удмуртия  